Lucas Nordsäter

Lucas Nordsäter (s. 8. lokakuuta 1998 Sunne, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue Björklövenissä. Hänet on yleisesti tunnettu pelityyliltään kahden suunnan puolustajana.
Ura.
Nordsäter on Sunnen kasvatti. Hän pelasi juniorina myös IFK Oressa. Kaudella 2013–2014 Nordsäter debytoi Sunnen miesten joukkueessa vain 15-vuotiaana Ruotsin viidenneksi korkeimmalla sarjatasolla maan III-divisioonassa, jossa hän pelasi kolme ottelua tehden kaksi maalia. Kaudeksi 2014–2015 Nordsäter siirtyi Grumsin junioreihin. Kaudeksi 2015–2016 hän siirtyi Växjö Lakersin J18-joukkueeseen, jonka sisäisen tehotilaston Nordsäter voitti lukemalla +23. Kaudella 2016–2017 hän voitti seuran J20-joukkueen sisäisen tehotilaston lukemalla +20. Nordsäter voitti kauden päätteeksi J20 SuperElitin hopeaa. Hän debytoi samalla kaudella myös seuran SHL-joukkueessa, jossa Nordsäter sai tililleen kuusi runkosarja- ja yhden Mestarien liigan ottelun ilman tehopisteitä. Hän teki SHL-debyyttinsä 1. joulukuuta 2016 Rögleä vastaan. Nordsäter merkittiin Lakersin seitsemänneksi puolustajaksi. Hän sai ottelussa jääaikaa 14 minuuttia ja Nordsäterille merkittiin teholukema +1.
Kaudeksi 2017–2018 Nordsäter siirtyi Färjestadin J20-joukkueeseen. Hän pelasi suurimman osan kaudestaan kuitenkin seuran SHL-joukkueessa, jossa Nordsäter pelasi 30 runkosarjaottelua tehden yhden syöttöpisteen ja kaksi playoff-ottelua ilman tehopisteitä. Vuoden 2018 vaihteessa Färjestad lainasi hänet toistaiseksi voimassa olevalla sopimuksella Ruotsin toiseksi korkeimmalle sarjatasolle HockeyAllsvenskan-joukkue IK Panterniin, jossa Nordsäter pelasi 16 runkosarjaottelua tehopistein 1+3=4 ja kaksi pudotuspeliottelua ilman tehopisteitä.
Nordsäter siirtyi kaudeksi 2018–2019 kaksivuotisella sopimuksella Allsvenskan-joukkue Leksandiin. Joukkueen kausi päättyi sarjanousuun SHL:ään. Ensimmäisellä kokonaisella SHL-kaudellaan 2019–2020 Nordsäter pelasi 44 runkosarjaottelua tehopistein 4+5=9. Hän teki SHL-uransa avausmaalin 24. syyskuuta 2019 Brynäsiä vastaan. Nordsäterille merkittiin ottelusta teholukema +2. Alkukaudella 2020–2021 hän pelasi 25 runkosarjaottelua tehden yhden maalin, kunnes tammikuussa 2021 Leksand lainasi Nordsäterin loppukaudeksi Allsvenskan-joukkue Södertäljeen. Kaudeksi 2021–2022 hän teki seuran kanssa kaksivuotisen sopimuksen.
Nordsäter ei jatkanut Södertäljessä enää toista sopimuskauttaan, vaan hän siirtyi kaudeksi 2022–2023 kaksivuotisella sopimuksella SHL-joukkue Frölundaan. Nordsäter pelasi siellä alkukaudella yhdeksän runkosarjaottelua ilman tehopisteitä ja viisi CHL-ottelua tehden yhden syöttöpisteen, kunnes marraskuussa 2022 hänen sopimuksensa purettiin yhteisymmärryksessä. Seuraavana päivänä Nordsäterin uutisoitiin siirtyvän loppukauden kattavalla ja yhden optiovuoden sisältävällä sopimuksella SM-liigajoukkue Mikkelin Jukureihin. Huhtikuussa 2023 seura käytti hänen sopimuksessaan olleen option ja teki Nordsäterin kanssa vuoden mittaisen jatkosopimuksen. 
Kaudella 2023–2024 Nordsäterin runkosarjasta jäi puolet sivuun, kun hän joutui lokakuussa 2023 lähes kolmeksi kuukaudeksi sivuun leikkaushoitoa vaatineen ylävartalovamman vuoksi. Nordsäter oli kuitenkin seitsemällä osumallaan Jukurien eniten maaleja tehnyt puolustaja Oliver Larsenin kanssa. Pudotuspeleissä hän keräsi kuudessa ottelussa 43 jäähyminuuttia, joilla Nordsäter voitti koko SM-liigan jäähypörssin. Helmikuussa 2024 hän teki Jukurien kanssa vuoden mittaisen jatkosopimuksen. Kaudeksi 2024–2025 Nordsäter nimettiin joukkueen varakapteeniksi. Hänen runkosarjansa jäi loukkaantumisen vuoksi kuitenkin vain 39 ottelun mittaiseksi.
Nordsäter palasi kaudeksi 2025–2026 kotimaahansa ja siirtyi vuoden mittaisella sopimuksella Allsvenskan-joukkue Björklöveniin.